钦定古今图书集成/方舆汇编/边裔典/第106卷
## 钦定古今图书集成/方舆汇编/边裔典/第106卷

| 钦定古今图书集成 方舆汇编 第一百六卷 |

| |

钦定古今图书集成方舆汇编边裔典

第一百六卷目录

溜山部汇考〈附牒干　比剌　孙剌〉

明〈成祖永乐二则　宣宗宣德一则　英宗正统一则　天顺一则〉

底里部汇考

明〈成祖永乐一则〉

南渤利部汇考

明〈成祖永乐一则　宣宗宣德一则〉

麻林部汇考

明〈成祖永乐二则〉

沙里湾泥部汇考

明〈成祖永乐一则〉

火剌札部汇考

明〈成祖永乐一则〉

剌撒部汇考

明〈成祖永乐一则　宣宗宣德一则〉

木骨都束部汇考

明〈成祖永乐二则　宣宗宣德一则〉

不剌哇部汇考

明〈成祖永乐二则　宣宗宣德一则〉

古麻剌朗部汇考

明〈成祖永乐二则〉

失剌比部汇考

明〈成祖永乐一则〉

千里达部汇考

明〈成祖永乐一则〉

祖法儿部汇考

明〈成祖永乐二则　宣宗宣德一则　英宗正统一则〉

竹步部汇考

明〈成祖永乐一则〉

白葛达部汇考〈附黑葛达〉

明〈宣宗宣德一则〉

巴喇西部汇考

明〈武宗正德一则〉

佛郎机部汇考

明〈武宗正德三则　世宗嘉靖五则　神宗万历二则　熹宗天启一则〉

和兰部汇考〈红毛〉

明〈神宗万历一则　熹宗天启二则　愍帝崇祯二则〉

皇清〈顺治三则　康熙五则〉

美洛居部汇考〈附沙瑶　呐哔啴〉

明〈神宗万历一则〉

丁机宜部汇考

明〈总一则〉

边裔典第一百六卷

明

### 成祖永乐十年遣中官郑和往赐溜山

按《明外史溜山传》：“溜山自锡兰山别罗里南去，顺风
七昼夜可至。自苏门荅剌过小帽山西南行十昼夜
可至。”永乐十年，郑和往赐其国。

永乐十四年，溜山王遣使来贡。

按《明外史溜山传》：“永乐十四年，其王亦速福遣使来
贡。自后三贡，并与忽鲁谟斯诸国偕。”

按《瀛涯胜览》：“溜山、牒干，四面滨海，仅如洲渚，小国也。
曰牒干，无城郭，依山聚居，西距海中有石门如城阙，
有八大池，皆以溜名，亦通舟楫。馀小溜无虑三千数，
所谓弱水三千者是已。人皆巢居穴处，不识菽麦而
啖鱼虾。无衣服，以叶蔽前后阴。舟行遇风，一失入溜，
则水弱而没溺，故舟人谨防之。”牒干国皆回回，风俗
淳厚，动遵教门，业渔。好种椰树。男肤微黑白，缠首下
萦帨。妇人短衫，下亦萦帨。大帨蔽面目。婚丧礼遵教
门行。气候常热如夏，土瘠米少无麦。市用银钱。厥产
降真香，椰皮结绳，可贯板成舟，沥青涂之，坚如铁钉。
龙涎香然之香，清直与银同。海𧴩采而鬻于暹罗、葛
剌，用与钱同。鲛鱼脔可鬻于邻国，曰“溜鱼。”织丝帨，甚
精致。又织金帨，男可萦首，牛羊鸡鸭俱有。

### 宣宗宣德五年太监郑和复使溜山国

按《明外史溜山传》：“宣德五年，郑和复使其国，后竟不
至。其山居海中，有三石门，并可通舟。无城郭，倚山聚
居，气候常热，土薄谷少，无麦，土人皆捕鱼暴干以充
食。王及群下尽回回人，婚丧诸礼，多类忽鲁谟斯。山
下有八溜，各有名。或言外更有三千溜舟，或失风入
其处，即有沈溺之患。又有国曰比剌，曰孙剌。永乐十”
年遣郑和赍敕往赐其国。二国以去中国绝远，贡使
竟不至。

### 英宗正统十年溜山国入贡

按《广东通志》：“正统十年，溜山国王遣使耶巴剌谟的
里哑等贡献方物，来朝。”

====天顺三年溜山国遣使来朝====按《广东通志》：“天顺三年，溜山王葛力生夏剌昔利把
交剌惹复遣使来贡。”

明

### 成祖永乐十年遣使抚谕底里赐金币诸物

按《明外史底里传》：“永乐十年，遣使奉玺书抚谕其王
马哈木，赐绒锦、金织文绮、彩帛诸物。其地与沼纳朴
儿近，并赐其王亦不剌金。”

明

### 成祖永乐十年南渤利遣使入贡

按《明外史南渤利传》：“南渤利在苏门荅剌西，顺风三
日夜可至。王及居民皆回回人，仅千馀家。俗朴实，地
少谷，人多食鱼虾。西北海中有山甚高大，曰帽山，其
西复大海，名那没黎洋，西来洋船，俱望此山为准。近
山浅水内生珊瑚树，高者三尺许。永乐十年，其王马
哈麻沙遣使附苏门荅剌使入贡，赐其使袭衣，赐王”
印诰，锦绮、罗、纱、彩币，遣郑和抚谕其国。终成祖时，比
年入贡。其王子《沙者罕》亦遣使入贡。

### 宣宗宣德五年中官郑和奉使南渤利国

按：《明外史南渤利传》：“宣德五年，郑和遍赐诸国，南渤
利亦与焉。”

按《明会典》：南孛里贡使下程十日，每五人，羊鹅鸡各
一只，酒十瓶，米五斗，面十六斤，果子四色，蔬菜厨料。
按马观《瀛涯胜览》：“南渤里国际海，东距黎伐国，西北
距海，南连大山，山南际海，仅千馀家，皆回回人也。风
俗朴实。王居类楼，高四丈，周围板蔽，亦严整幽洁。下
则无壁，牧放牛羊之类。民居与荅剌同，市用铜钱。厥”
产牛、羊、鸡、鸭、粟粒少，蔬果丰，鱼虾降真香甚妙，曰莲
花降真，有犀牛。西北大海中有平顶巨山，半日可至；
曰“帽山海”，乃西洋也，曰那没黎，舶皆以此山为指南。
山下浅水有树，乃珊瑚也，大者高二三尺，分枝婆娑
可爱，根可为帽珠器皿。依山有居人二三十家，人各
称王，有问其为谁，曰：“阿孤楂我”，盖王号也。问者辄以
是对，殊可骇笑。隶浡里国自苏门荅剌国舟行三昼
夜可至。

明

### 成祖永乐十三年麻林遣使贡麒麟

按《明外史麻林传》：“麻林去中国绝远，永乐十三年，遣
使贡麒麟。将至，礼部尚书吕震请表贺，帝曰：‘往儒臣
进《五经四书大全》，请上表，朕许之，以此书有益于治
也。麟之有无，何所损益，其已之’。已而麻林与诸蕃使
者以麟及天马、神鹿诸物进，帝御奉天门受之，百僚
稽首称贺，帝曰：‘此皇考厚德所致，亦赖卿等翊赞，故
远人毕来。继自今益宜秉德，迪朕不逮’。”

永乐十四年，麻林入贡方物。

按：《明外史麻林传》：“永乐十四年，又贡方物。”

明

### 成祖永乐十四年沙里湾泥遣使入贡

按《明外史沙里湾泥传》：“沙里湾泥，永乐十四年，遣使
偕彭亨、南巫里等十七国来献方物，命郑和赍币帛
还赐之

明

### 成祖永乐十四年火剌札遣使入贡

按《明外史火剌札传》：“火剌札国微弱，四围皆山，鲜草
木，水流曲折，亦无鱼虾。城仅里许，悉土屋酋所。屋亦
卑陋，俗敬僧。永乐十四年，遣使朝贡，命所经地皆礼
待之。”

明

### 成祖永乐十四年剌撒国遣人入贡

按《明外史剌撒传》：“剌撒自古里顺风，二十昼夜可至。
永乐十四年，遣使来贡，命郑和报之。后凡三贡，皆与
阿丹、不剌哇诸国偕。”

### 宣宗宣德五年遣郑和至剌撒国而贡使不至

按《明外史剌撒传》：“宣德五年，和复赍敕往使，其王竟
不复贡。国傍海而居，节候常热，田瘠少收。然俗淳，丧
葬有礼，有事则祷鬼神。土不生草木，垒石为屋，久旱
不雨。悉与竹步诸国同。所产有乳香、龙涎香、千里驼
之类。”

明

### 成祖永乐十四年木骨都束国遣使入贡

按《明外史木骨都束传》：“木骨都束自小葛兰舟行二
十昼夜可至。永乐十四年，遣使与不剌哇、麻林诸国
奉表朝贡，命郑和赍敕及币，偕其使者往报之。后再
入贡，复命和偕行，赐王及妃彩币。”

永乐二十一年，木骨都束遣使入贡。

按《明外史木骨都束传》：“永乐二十一年，贡使又至，比
还，其王及妃更有赐。”

### 宣宗宣德五年复遣郑和颁诏其国

按《明外史木骨都束传》：“宣德五年，和复颁诏其国。国
滨海，山连地旷，然硗瘠少收，岁常旱，或数年不雨。俗
顽嚚，时操兵习射，皆垒石为屋，及用鱼腊饲牛羊马
驼，咸如忽鲁谟斯，亦以不产草木之故。”

明

### 成祖永乐十四年不剌哇遣使入贡

按《明外史不剌哇传》：“不剌哇与木骨都束接壤，自锡
兰山别罗里南行二十一昼夜可至。永乐十四年入
贡。”

永乐二十一年，不剌哇遣使入贡。

按《明外史不剌哇传》：“永乐十四年至二十一年，凡四
入贡，并与木骨都束偕郑和亦两使其国。”

### 宣宗宣德五年复遣郑和至不剌哇国

按《明外史不剌哇传》：“宣德五年，和复往使。其国傍海
而居，地广斥卤，少草木，皆垒石为屋。有盐池，但投树
枝于中，已而捞起，盐即凝其上。俗淳，田不可耕，蒜葱
之外无他种，专捕鱼为食。所产有马哈兽，状如獐；花
福禄，状如驴，及犀象、骆驼、没药、乳香、龙涎香之类，常
以充贡。”

明

### 成祖永乐十五年古麻剌朗国遣使朝贡

按《明外史古麻剌朗传》：“古麻剌朗，东南海中小国也。
永乐十五年九月，遣中官张谦赍敕抚谕其王干剌
义亦奔敦，赐之绒锦、纻丝纱罗。”

永乐十八年八月，古麻剌朗国王率其妻子来朝；赐
之印诰、仪仗、金币以归。

按《明外史古麻剌朗传》：“永乐十八年八月，王率妻子
陪臣随谦来朝，贡方物，礼之如苏禄国王。王言：‘臣愚
无知，虽为国人所推，然未受朝命，幸赐封诰，仍其国
号’。从之。乃赐以印诰、冠带、仪仗、鞍马及文绮、金织袭
衣，妃以下并有赐。明年正月辞还，复赐金银钱、文绮、
纱罗、彩帛、金织袭衣、麒麟衣，妃以下赐有差。王还，至”
福建，遘疾卒。遣礼部主事杨善谕祭，谥曰“康靖。”有司
治坟，葬以王礼，命其子剌苾嗣为王，率众归，赐钞币。
按《明会典》：古麻剌国在东南海中。永乐十八年，国王
斡剌义亦奔敦率妻子及陪臣来朝，贡方物，请封给印诰，仍其旧号。行至福州卒。诏谥“康靖”，敕葬闽县，令
有司岁致祭。

明

### 成祖永乐十六年失剌比遣使朝贡

按《明外史失剌比传》：“失剌比，永乐十六年遣使朝贡，
赐其使冠带、金织文绮、袭衣、彩币、白金有差，其王亦
优赐。”

明

### 成祖永乐十六年千里达遣使朝贡

按《明外史千里达传》：“千里达，永乐十六年遣使来朝，
贡方物，赐其使冠带、纻丝、纱罗、彩帛及宝钞。比还，劳
赐其王有加。”

明

### 成祖永乐十九年祖法儿国入贡

按《明外史祖法儿传》：“祖法儿自古里西北放舟，顺风
十昼夜可至。永乐十九年，遣使偕阿丹、剌撒诸国入
贡，命郑和赍玺书赐物报之。”

永乐二十一年，祖法儿遣使入贡。

按，《明外史祖法儿传》：“永乐二十一年，贡使复至。”

### 宣宗宣德五年遣郑和再使祖法儿国其王即遣使入贡

按《明外史祖法儿传》：“宣德五年，和再使其国，其王阿
里即遣使朝贡。宣德八年，达京师。”

按《明会典》：“祖法儿国，宣德间，使臣四人，三日下程一
次，羊、鹅、鸡各一只，米三斗，面十五斤，酒六瓶，果子四
色，烧饼三十个，蔬菜厨料”

### 英宗正统元年祖法儿贡使返国赐玺书奖其王

按《明外史祖法儿传》：“正统元年，祖法儿使者还国，赐
玺书奖王。其国东南大海，西北重山，天时常若八九
月，五谷蔬果诸畜咸备，人体颀硕。王及臣民悉奉回
回教，婚丧亦遵其制。多建礼拜寺，遇礼拜日，市绝贸
易，男女长幼皆沐浴更新衣，以蔷薇露或沉香油拭
面，焚沉檀、俺八儿诸香土，罏入，立其上以薰衣，然后”
往拜。所过街市，香经时不散。天使至，诏书开读讫，其
王遍谕国人，尽出乳香、血竭、芦荟、没药、苏合油、安息
香诸物，与华人交易。乳香乃树脂，其树似榆而叶尖
长，土人斫树，取其脂为香。有驼鸡，颈长类鹤，足高三、
四尺，毛色若驼，行亦如之，常以充贡。

按《瀛涯胜览》：“祖法儿国濒海依山，东南皆海，西北重
山，自古俚国；西北海行，十昼夜可至。无城郭。人皆崇
回回教，体干修硕，语言朴实。王缠首以白细布衣，青
花细丝帨，或织金锦袍，穿靴蹑屦，乘轿跨马，前后象
驼，马队成行，共吹筚篥锁捺。民间缠首，长衣靴屦。当
礼拜日，罢市半日，长幼俱沐浴盛服涂容体。或蔷薇”
露、或沉水香，薰衣及体。又以炉然沉檀香，然后行礼。
礼既，乃散，香满街市，半饷乃已。婚丧遵回回教，气候
常如秋无寒。市用金钱，重二钱，径一寸五分，文以人
形铜钱，重四分。厥产乳香，乃树脂也。又有血竭、芦荟、
没香、安息香、苏合油、木鳖子之类，以易中国纻丝磁
器。其米、麦、豆、粟、黍、稷、麻、谷、瓜、茄、牛、羊、马、骡、猫、犬、鸡、鸭
俱有。山驼：鸡：匾颈鸡，身如鹤，长三四尺，脚二指毛如
驼，行亦如驼，故唤“驼、鸡。”驼有单峰者，有双峰者，人以
骑坐，肉以市鬻。厥贡乳香、驼、鸡等物。

明

### 成祖永乐 年竹步遣人入贡

按《明外史竹步传》：“竹步亦与木骨都束接境。永乐中，
尝入贡，其地户口不繁，风俗颇淳。郑和遍历诸蕃，尝
至其地。地无草木，叠石为居，岁多旱暵，皆与木骨都
束同。所产有狮子、金钱、豹驼鸡、龙涎香、乳香、金珀、胡
椒之属

明

### 宣宗宣德元年白葛达遣使朝贡

按《明外史白葛达传》：“白葛达宣德元年遣其臣和者
里一思入贡，其使臣言：遭风破舟，贡物尽失，国主惓
惓忠敬之忱，无由上达，此使臣之罪，惟圣天子恩贷，
赐之冠带，俾得归见国主，知陪臣实诣阙廷，庶几免
责。帝许之，使附邻国贡舟，还国谕之曰：‘仓猝失风，非
人力能制，归语尔王，朕嘉王之诚不在物也。宴赐悉’”
如礼。及辞归，帝谓礼官曰：“天时渐寒，海道辽远，可赐
路费及衣服。”其国土地瘠薄，崇释教，市易用铁钱。又
有黑葛达，亦以宣德时来贡。国小民贫，尚佛畏刑。多
牛羊，亦以铁铸钱。

按《明会典》：“黑葛达国，宣德间使臣十一人，三日下程
一次，羊一只，鹅二只，鸡四只，酒十七瓶，米四斗，面十
五斤，果子四色，蔬菜、厨料。”

明

### 武宗正德六年巴喇西遣使臣沙地白入贡

按《明外史巴喇西传》：“巴喇西去中国绝远。正德六年，
遣使臣沙地白入贡，言其国在南海，始奉王命来朝。
舟行四年有半，遭风飘至西澜海，舟坏，止存一小艇，
又飘流八日，至得吉零国，居一年。至秘得，居八月。乃
遵陆行，阅二十六日抵暹罗。以情告王，获赐日给，且
赐妇女四人。居四年。迄今年五月，始附番舶入广东”，
得达阙下，乃进《金叶表》，贡“祖母绿一，珊瑚树、琉璃瓶、
玻璃盏各四及玛瑙珠、胡黑丹诸物。”帝嘉其远来，赐
赉有加。

明

### 武宗正德十三年佛郎机遣人入贡

按《明外史·佛郎机传》：“佛郎机近满剌加，古不知何国。
永乐时，海外诸邦通中国者以百数，亦未有其名。正
德中，据满剌加地，逐其王。十三年正月，遣使臣加必
丹末等贡方物，请封，诏给方物之直，遣还。其人久留
不去，剽劫行旅，至掠小儿为食。已而夤缘镇守中贵，
许入京。武宗南巡，其使火者亚三因江彬侍帝左右”，
帝时学其语以为戏。其“留怀远驿者，益掠买良民，筑
室立寨，为久居计。”

按《广东通志》：“佛郎机国在瓜哇南，向不通贡。或云古
徐狼鬼国，有东西二洲。其西洲之境，天竺僧㤭陈如
遥属之。”今佛郎机与瓜哇对峙，疑即其地。大约不可
考。正德十三年，佛郎机大舶突入广州澳口，铳声如
雷，以进贡请封为名，左布政兼副使吴廷举听之。两
台议非例，不许。寻退泊东莞南头，径造屋树栅，恃火
铳以自固，数掠十岁以下小儿烹食之，率一口金钱
百文，恶少缘以为市广人咸惴惴，莫必其命。

正德十五年，御史丘道隆疏请诘佛郎机“据《满剌加
地》”之罪。

按《明外史佛郎机传》：“正德十五年十二月，御史丘道
隆言，满剌加乃敕封之国，而佛郎机敢并之，且啖我
以利，邀来封贡，决不可许。宜却其使臣，明示顺逆，令
还满剌加疆土，方许朝贡。倘执迷不悛，必檄告诸蕃，
声罪致讨。”御史何鳌言：“佛郎机最凶狡，兵械较诸蕃
独精。前岁驾大舶突入广东会城，炮声殷地，留驿者
违制交通，入都者桀骜争长。今听其往来贸易，势必
争斗杀伤，南方之祸，殆无纪极。祖宗朝贡有定期，海
防有常制，故来者不多。近因布政吴廷举谓缺上供
香物，不问何年，来即取货，致番舶不绝于海澨，蛮人
杂遝于州城。禁防既疏，水道益熟，此《佛郎机》所以乘
机突至也。乞悉驱在澳番舶及番人”潜居者，禁私通，
严守备，庶一方获安。疏下礼部，言：“道隆先宰顺德，鳌
即顺德人，故深晰利害。宜俟满剌加使臣至，廷诘佛
郎机侵夺邻邦、扰乱内地之罪，奏请处置。其他悉如
御史言。”报可。亚三侍帝骄甚，从驾入都，居会同馆，见
提督主事梁焯不屈膝。焯怒挞之。彬大诟曰：“彼尝与
天子嬉戏，肯跪汝小”官邪。

正德十六年，佛郎机使者亚三伏诛，诏绝其朝贡。
按《明外史佛郎机传》：“正德十六年，武宗崩，亚三下吏，
自言本华人，为蕃所使，乃伏法，绝其朝贡。其年七月，
又以接济朝使为词，携土物求市，守臣请抽分如故
事，诏复拒之。其将别都卢既以巨炮利兵肆掠满剌
加诸国，横行海上，复率其属疏世利等，驾五舟，击破巴《西国》。”

### 世宗嘉靖二年佛郎机寇新会之西草湾官军击败之得其佛郎机炮

按《明外史佛郎机传》：“嘉靖二年，遂寇新会之西草湾。
指挥柯荣、百户王应恩御之，转战至稍州，向化人潘
丁苟先登，众齐进，生擒别都卢疏世利等四十二人，
斩首三十五级，获其二舟。馀贼复率三舟接战，应恩
阵亡，贼亦败遁。官军得其炮，即名为佛郎机。副使汪
𬭎进之朝。”

嘉靖九年，右都御史汪𬭎奏请以佛郎机用之塞上
墩台。

按《明外史佛郎机传》：“嘉靖九年秋，𬭎累官右都御史，
上言，今塞外墩台城堡未尝不设，乃寇来辄遭蹂躏
者，盖墩台止瞭望城堡，又无制远之具，此所以往往
受困也。当用臣所进佛郎机，其小止二十斤以下，远
可六百步者则用之。墩台，每墩用其一，以三人守之；
其大至七十斤以上，远可五六里者则用之。城堡，每
堡用其三，以十人守之。五里一墩，十里一堡，大小相
依，远近相应，寇将无所容足，可坐收不战之功。”帝悦，
即从之。火炮之有佛郎机自此始。然将士不善用，迄
莫能制寇也。初，广东文武官月俸，多以番货代，至是，
货至者寡，有议复许佛郎机通市者。给事中王希文
力争，乃定令诸番贡不以时，及勘合差失者，悉行禁
止，由是番舶几绝。巡抚林富上言：“粤中公私诸费，多
资商税，番舶不至，则公私皆窘。今许佛郎机互市，有
四利焉：祖宗时，诸番常贡外，原有抽分之法，稍取其
馀，足供御用，利一；两粤比岁用兵，库藏耗竭，藉以充
军饷、备不虞，利二；粤西素即给粤东，小有征发，即措
办不前。若番舶流通，则上下交济，利三：小民以懋迁
为生，持一钱之货，即得展转贩易，衣食其中；利四：助
国裕民，两有所赖。此因民之利而利之，非开利孔为
民梯祸也。”部议又从之。自是佛郎机得入香山澳为
市，而其徒又越境商于福建，往来不绝。

嘉靖二十六年，佛郎机犯漳州，副使何侨等却之
按《明外史佛郎机传》：“嘉靖二十六年，朱纨为巡抚，严
禁通番。其人无所获利，则整众犯漳州之月港、浯屿，
副使何乔等御却之。”

嘉靖二十八年，佛郎机又犯诏安，巡抚朱纨败之，擒
其贼首李光头等斩之。御史劾其专擅，被逮自杀。
按《明外史佛郎机传》，“嘉靖二十八年，又犯诏安，官军
迎击于走马溪，生擒贼首李光头等九十六人，馀遁
去。纨用便宜斩之。怨纨者御史陈九德遂劾其专擅。
帝遣给事中杜汝征往验，言此满剌加商人，岁招海
滨无赖之徒，往来鬻贩，无僭号流劫事。纨擅自行诛，
诚如御史所劾。”纨遂被逮自杀，盖不知满剌加即佛
郎机也。自纨死，海禁复弛，佛郎机遂纵横海上无所
忌。而其市香山澳壕镜者，筑室建城，雄踞海畔，若一
国然。将吏不肖者，反视为外府矣。壕镜在香山县南
虎跳门外。先是暹罗、占城、瓜哇、琉球、浡泥诸国互市，
俱在广州，设市舶司领之。正德时，移于高州之电白
县。嘉靖十四年，指挥黄庆纳贿，请于上官，移之壕镜，
岁输课二万金，佛郎机遂得混入。“高栋”、“飞甍”，栉比相
望，闽、粤商人趋之若鹜。久之，其来益众，诸国人畏而
避之，遂专为所据。

嘉靖四十四年，佛郎机伪称满剌加入贡，却之
按《明外史佛郎机传》：“嘉靖四十四年，伪称满剌加入
贡，已改称蒲都丽家。守臣以闻，下部议，言必佛郎机
假托，乃却之。”

### 神宗万历 年佛郎机破吕宋灭之

按《明外史佛郎机传》：“万历中，破灭吕宋，尽擅闽粤海
上之利，势益炽。三十四年，又于隔水青州建寺，高六
七丈，闳敞奇閟，非中国所有。知县张大猷请毁其高
墉，不果。”

万历三十五年，以总督张鸣冈言，设参将壕镜，调兵
千人，以防佛郎机蕃人。

按《明外史佛郎机传》：“万历三十五年，番禺举人卢廷
龙会试入都，请尽逐澳中诸蕃，出居浪白外海，还我
壕镜故地，当事不能用。蕃人既筑城，聚海外杂蕃，广
通贸易，至万馀人，吏其土者皆畏惧莫敢诘，甚有利
其宝货，佯禁而阴许之者。总督戴燿在事十三年，养
成其患而不问蕃人，又潜匿倭贼，敌杀官军。四十二”
年，总督张鸣冈檄蕃人驱倭出海；因上言：“粤之有澳
夷，犹疽之在背也；澳之有倭贼，犹虎之傅翼也。今一
旦驱斥，不费一矢，此圣天子威德所致。惟是倭去而
蕃尚存，有谓宜剿除者，有谓宜移之浪白外洋，就船
贸易者。顾兵难轻动，而《壕镜》在香山内地，官军环海
而守，彼日食所需，咸仰于我。一怀异”志，我即制其死
命。若移之外洋，则巨海茫茫，奸宄安诘？制御安施？似
不如申明约束，内不许一奸阑出，外不许一倭阑入，
无启衅，无弛防，相安无患之为愈也。部议从之。居三
年，设参将于中路雍陌营，调千人戍之，防御渐密按《广东通志》：嘉靖间，北夷吉囊大入，遂如佛郎机制
为铳，颁诸边镇。今冲锋及大战皆资焉。顾佛郎机败
后，其商舶由是不能绝。时与壕镜诸夷赴广贸易，但
不复如昔时虐焰云。

### 熹宗天启元年守臣虑蕃人为患遣监司冯从龙等毁佛郎机所筑青州寺

按：《明外史佛郎机传》：“天启元年，守臣虑其终为患，遣
监司冯从龙等毁其所筑青州寺，蕃亦不敢拒。其时
大西洋人来中国，亦居此澳。盖蕃人本求市易，初无
不轨谋，而中朝疑之过甚，迄不许其朝贡，又无力以
制之，故议者纷然。然终明之世，此蕃故未尝有变也。
其人长身高鼻，猫睛鹰嘴，拳发赤须，好经商，恃强陵”
轹诸国，无所不往。后又称“干糸腊国。”所产多犀象珠
贝，衣服华洁，贵者冠，贱者笠，见尊长辄去之。初奉佛
教，后奉天主教。市易但伸指示。数虽累千金，不立约
契，有事指天为誓，不相负。自灭满剌加、巴西、吕宋三
国，海外诸蕃无敢与之抗者。

按《坤舆图说》，“以西把尼亚东北为佛郎察，周一万一
千二百里，分十六道，属国五十都，城名把理斯，设一
共学，生徒尝四万馀，并他方学共七所。又设社院以
教贫士，一切供亿，皆王主之。”中古一类斯圣王恶回
回占如德亚地，兴兵伐之，始制大铳。其国在欧逻巴
内，回回遂称西土人为“佛郎机铳”，亦沿此名。是国之
王，天主特宠，自古迄今，皆赐一神，能以手抚人𤻤疮，
应手而愈。每岁一日疗人，先期斋戒三日，凡患此疾
者，豫集天主殿中。国王举手抚之，祝曰：“王者抚汝，天
主救汝。”抚百人，百人愈；抚千人，千人愈。其神异如此。
国王元子别有土地供禄食，他国不尔也。国土膏腴，
物力丰富，居民安逸。有山出石，蓝色质脆，可锯为板，
当瓦覆屋。国人性情温爽，礼貌周全，尚文好学。

明

### 神宗万历二十九年和兰国人径薄香山澳求通贡市

按《明外史和兰传》：“和兰又名红毛蕃，地近佛郎机，古
不知何名。永乐、宣德时，郑和七下西洋，历诸蕃数十
国，无所谓和兰者。其人深目长鼻，须眉发皆赤，足长
尺二寸，颀伟倍常。万历中，福建商人岁给引往贩大
泥、吕宋及咬𠺕吧者，和兰人即就诸国转贩，未敢窥
中国也。自佛郎机市香山，据吕宋，和兰闻而慕之。万”
历二十九年，驾大舰，携巨炮，直薄吕宋。吕宋人力拒
之，则转薄香山澳。澳中人数诘问，言欲通贡市，不敢
为寇。当事难之，税使李道即召其酋入城，与游处一
月，亦不敢闻于朝，乃遣还。澳中人又虑其登陆，力为
防御，始引去。海澄人李锦及奸商潘秀、郭震，久居大
泥，与和兰人习，语及中华事。锦曰：“若欲通贡市，无若
漳州者。漳南有彭湖屿，去海远，诚夺而守之，贡市不
难成也。”其酋《麻韦郎》曰：“守臣不许，奈何？”曰：“税使高采
嗜钱甚，若厚贿之，彼特疏上闻，天子必报可，守臣敢
抗哉？”酋曰：“善。”锦乃代为大泥国王书，一移采，一移兵
备副使，一移守将，俾秀、震赍以来。守将陶拱圣大骇，
亟白当事，系秀于狱，震遂不敢入。初，秀与酋约，“入闽
有成议，当遣舟相闻。”而酋卞急不能待，即驾二大舰
直抵彭湖，时三十二年之七月。汛兵已撤，如入无人
之墟，遂伐木筑舍，为久居计。锦亦潜入漳州侦探，诡
言“被获逃还”，当事已廉知其状，并系狱。已而议遣二
人谕其酋还国，许以自赎，且拘震与俱。三人既与酋
成约，不欲自彰其失，第云“我国尚依违未定。”而当事
所遣将校詹献忠赍檄往谕者，乃多携币帛食物，觊
其厚酬。海滨人又潜载货物往市，酋益观望不肯去。
当事屡使使谕之，见酋语辄不竞，愈为所慢。而采已
遣心腹周之范诣酋，说以三万金馈采，即许贡市。酋
喜，与之盟，已就矣。会总兵施德政令都司沈有容将
兵往谕。有容负胆智，大声论说。酋心折，乃曰：“我从不
闻此言。”其下人露刃相诘，有容无所慑，盛气与辨，酋
乃悔悟，令之范还所赠金，止以哆啰𪡏、玻璃器及蕃
刀、蕃酒馈采，乞代奏通市。采不敢应。而抚按严禁奸
民下海，犯者必诛。由是接济路穷，蕃人无所得食。十
月末，扬帆去。巡抚徐学聚劾秀锦等罪，论死遣戍有
差。然是时佛郎机横海上，红毛与争雄，复泛舟东来，
攻破美洛居国，与佛郎机分地而守。后又侵夺台湾
地，筑室耕田，久留不去。海上奸民阑出货物与市。已
又出据彭湖，筑城设守，渐为求市计。守臣惧祸，说以
毁城远徙，即许互市，蕃人从之。

按《广东通志》：“红毛鬼国，万历二十九年冬，二三大舶顿至濠镜之口。其人衣红，眉发连须皆赤，足踵及趾
长尺二寸，形壮大倍常似悍。澳夷数诘问，辄译言不
敢为寇，欲通贡而已。两台司道皆讶其无表，谓不宜
开端。时李榷使召其酋入见，游处会城将一月，始遣
还。诸夷在澳者，寻共守之，不许登陆，始去，继闻满剌”
加伺其舟回，遮杀殆尽。

### 熹宗天启三年红毛毁彭湖城移舟去乃据台湾以互市不成复来筑城彭湖巡抚南居益请以兵讨之按明外史和兰传天启三年毁彭湖所筑城移舟去

巡抚商周祚以“遵谕远徙”上闻，然其据台湾自若也。
已而互市不成，蕃人怨，复筑城彭湖，掠渔舟六百馀
艘，俾华人运土石助筑。寻犯厦门，官军御之，俘斩数
十人。乃诡词求款，再许毁城远徙，而修筑如故。已又
泊舟风柜仔，出没浯屿、白坑、东掟、莆头、古雷、洪屿、沙
洲、甲洲间，要求互市。而海寇李旦复助之，滨海郡邑
为戒严。其年，巡抚南居益初至，谋讨之。上言：“臣入境
以来，闻蕃船五艘续至，与风柜仔船合，凡十有一艘，
其势愈炽。有小校陈士瑛者，先遣往咬𠺕吧宣谕其
王。至三角屿，遇红毛船，言咬𠺕吧王己往阿南国，因
与士瑛偕至大泥谒其王。王言咬𠺕吧国主已大集
战舰，议往彭湖求互市。若不见许，必至构兵。盖阿南
即红毛蕃国，而咬𠺕吧、大泥与之合谋，必不可以理
谕。为今日计，非用兵不可。”因列上《调兵足饷方略》，部
议从之。

天启四年，南居益遣兵夺“镇海港”，城之，擒和兰渠帅
高文律等，献俘于朝。

按《明外史和兰传》：“天启四年正月，遣将先夺镇海港
而城之，且筑且战，蕃人乃退守风柜城居，益增兵往
助攻击。数月，寇犹不退，乃大发兵，诸军齐进。寇势窘，
两遣使求缓兵，容运米入舟，即退去。诸将以穷寇莫
追，许之，遂扬帆去。独渠帅高文律等十二人据高楼
自守。诸将破擒之，献俘于朝，彭湖之警以息。而其据”
台湾者犹自若也。

### 愍帝崇祯 年郑芝龙破红毛

按《明外史和兰传》：“崇祯中，为郑芝龙所破，不敢窥内
地者数年，乃与香山佛郎机通好，私贸外洋。”

崇祯十年，《红毛船》又薄广州求市。

按《明外史和兰传》：“崇祯十年，驾四舶由虎跳门薄广
州，声言求市。其酋招摇市上，奸民视之若金穴，盖大
姓有为之主者。当道鉴壕镜事，议驱斥，或从中挠之。
会总督张镜心初至，力持不可，乃遁去。已为奸民李
叶荣所诱，交通总兵陈谦，为居停出入。事露，叶荣下
吏，谦自请调用以避祸，为兵科凌义渠等所劾，坐逮”
讯。自是奸民知事终不成，不复敢勾引，而蕃人犹据
台湾自若。其本国在西洋者，去中华绝远，华人未尝
至。其所恃惟巨舟大炮。舟长三十丈，广六丈，厚二尺
馀，树五桅，后为三层楼，旁设小窗，置铜炮；桅下置二
丈巨铁炮，发之可洞裂石城，震数十里。世所传“红夷
炮”，即其制也。然以舟大难转，或遇浅沙，即不能动。而
其人又不善战，故往往挫衄。其所役使名“乌鬼”，入水
不沉，走海若平地。其柁后置照海镜，大径数尺，能照
数百里。其人悉奉天主教。所产有金、银、琥珀、玛瑙、玻
璃、天鹅绒、琐服、哆啰𪡏。国土既富，遇中国货物当意
者，不惜厚资，故华人乐与为市。

### 皇清

### 世祖章皇帝顺治十年

《大清会典》：“顺治十年，荷兰国遣使航海请修朝贡。”

按荷兰国，在东南海中，顺治十年请贡。贡期初定八年一次，后改五年一次。贡道由广东，今改由福建。

顺治十二年

《大清会典》：“顺治十二年，广东巡抚奏称，荷兰国遣使。”

赍表文、方物请贡。礼部覆准该督抚量差官员兵丁护送来京。其到京人数不过二十名。仍令该督抚择谙晓《荷兰》语音三四人偕来

顺治十三年

《大清会典》：顺治十三年，荷兰国贡使哔呖哦。哈。

哇。等到京宿会同馆。进

表一道。礼部覆准、五年一贡。贡道由广东入。每次

进贡员役、不得过百人。入京员役止二十名。馀俱留住广东。该地方道将严加防卫。俟进京人回、一同遣还本国。不得久住海滨。奉

旨。荷兰国慕义输诚，航海修贡；念其道路险远，著《八》

年一次来朝，以示体恤远人之意。